NoeFlandre/osm-polygon-wikidata-only huggingface dataset:
Sandvíkar kirkja

Sandvíkar kirkja (dansk: Hove Kirke) er en færøsk kirke i Sandvík på Suðuroy. Kirken er hjemmehørende i Færøernes folkekirke. Kirken har 120 siddepladser. Bygden hed tidligere Hvalvík til 1913 men skiftede navn på grund af forvekslingen med bygden Hvalvík på Streymoy. Kirken er blevet flyttet flere gange. Den blev rejst i Sandvík i 1908 (indviet 18. søndag efter trinitatis den 18. oktober, men oprindelig blev den bygget i Froðba i 1840. Den blev dog flyttet til Tvøroyri i 1856 (indviet Kr. Himmelfartsdag) og flyttet til Sandvík i 1908, da Tvøroyri fik en ny og større kirke, som passede bedre til den hurtigt voksende bygd. Sandvíkar kirkja er hvidmalet med grønt bliktag. Kirken har 5 vinduer i syd. I nordsiden sidder der tre vinduer mellem præstedøren i korenden, og den ene af forkirkens to indgange, den anden er under tagrytteren i vest. Tagrytteren er i to etager, hvor den nederste del er bredere med et smalt tag, hvorpå den øverste del er opbygget. Øverst et pyramidetag med et kors. Over alteret hænger et lille billede af Jean-Léon Gérôme (stålstik) "Golgata". På alteret står en kopi af Bertel Thorvaldsens Kristus, tidligere stod her to krucifikser. Et messingfad (1956) i den ottekantede døbefont af træ, har afløst et tinfad, der opbevares på pulpituret. På væggen hænger et trækors. Kirkeklokken, støbt af B. Løw & Søn i København, er 49,5 cm i diameter og bærer indskriften "Jeg kalder til Guds og menneskenes forsamling". En mindre klokke med indskriften "Maria Stoneman 1878" sandsynligvis en skibsklokke, bruges ikke længere. I kirken hænger to kirkeskibe. En model af en færøbåd, samt briggen "Minde" som blev ophængt i kirken i 1932. Orgelet er et Christian Kruse orgel fra 1988. Eksterne henvisninger og kilder www.folkakirkjan.fo www.danske-kirker.dk
Selatraðar kirkja

Selatraðar kirkja er en kirke på Færøerne fra 1927 i Selatrað på Eysturoy. Den tilhører Færøernes folkekirke. Kirken er en enkel bygning blev indviet den. 23 januar 1927. Kirken er opført i beton med gråt eternittag, med et tårn med pyramidespir i vestenden. Kirken har i modsætning til andre kirker på Færøerne, en kortilbygning. Indgangsdøren til kirken er som vanlig på kirkens nordside i den vestlige ende. Kirken var indtil få år siden malet i en gullig farve, men fremstår nu hvid. Kirkerummet står med et blåmalet tøndehvælv af træ. Altertavlen, Jesus stiller stormen, er malet af Niels Kruse fra Eiði. Altersølvet er skænket af kongsbonden Andreas Weihe. Alt inventar samt kirkeklokken er fra kirkens opførelse. Klokken er støbt af B. Løw & søn. Kirkeskibet er sluppen, Lítla Emma, og blev hængt op i forbindelse med kirkens 65 årsdag i 1992. Kirkens historie Dn 27. december arrangerede kongsbonden Andrias Weihe et møde i skolen og gav udtryk for sin idé om at få en kirke tilbage til bygden - da havde Selatrað stået uden kirke i 300 år. Steingrímur Winther lavede tegningen, støttet af en forening for bedre byggeskik. Emil Olsen og John Johannesen i Leirvík stod for støbningen, mens værkstedet for Sámal Ellefsen og Heina Joensen i Miðvágur stod for tømrer- og malerarbejdet. Referencer Eksterne henvisninger og kilder Selatrað Kirke www.folkakirkjan.fo
Oyndarfjarðar kirkja

Oyndarfjarðar kirkja er en kirke på Færøerne i Oyndarfjørður på Eysturoy. Kirken blev indviet den 2. marts 1838 og tilhører Færøernes folkekirke. Midt i bygden ovenfor åens udløb ligger den lille typiske færøske trækirke med græstag. Kirken er en hvidmalet, rektangulær træbygning af lodrette brædder. Græstaget var tidligere lagt på birkebark, men er nu lagt på bølgeblik. Over den smalle for-kirke mod vest er der opført en tagrytter med pyramidespir tækket med blikplader. På nordsiden har kirken to døre og fire vinduer. Den vestlige dør fører ind til for-kirken, men den anden bruges som præstedør. På sydsiden er der i alt 6 vinduer med meget forskellige mellemrum. Alle vinduer går helt op under det lille tagudhæng. Over indgangsdøren hænger en bræt, med navnene på de håndværkere, der var med til at opføre kirken i 1838. Indvendig står kirken med åbne spær, og står i ikke malet træ. Undtagelsen korgitter, prædikestol samt den øverste del af stolegavlene, der er malet i en frisk blå farve. Over for-kirken findes et pulpitur med kirkens orgel. Kirkens største klenodie er uden tvivl altertavlen, malet i 1839 af Christoffer Wilhelm Eckersberg forstillende Gethsemane. På alterbordet står to kalke, og to høje lysestager fra kirkens opførsel. De to nyere lysestager er skænket af indbyggere i bygden. Døbefonten er af træ, sekskantet med to felter på hver side. Dåbsfadet er af tin fra 1735. Under loftet hænger to kirkeskibe. Det ene er en færøbåd, mens det andet er sluppen "Silverlinning". Kirken har to kirkeklokker. Den ene, støbt i København af I.C. & H. Gamst (1837) bruges ikke længere, mens den anden (32 cm i diameter) er fra 1947, støbt i Brønderslev – med indstriften: "Harrin kaller sálir allar heim til hallar" - Herren kalder alle sjæle hjem til sig". Låsen på kirkedøren er fra kirkens opførelse. Historie Den 25. maj 1837 blev den gamle kirke i Oyndarfjørður inspiceret, og inspektørerne fandt ikke så store mangler ved denne kirke. Den 8. april blev den gamle kirke solgt på auktion. Betingelserne var, at kirken skulle nedtages inden 1. juni 1838. Den 1. juli begyndte arbejdet og den 18. august er arbejdet er afsluttet. Oyndafjørðar kirkja ligner grundlæggende de gamle trækirker, men adskiller sig fra den ved, at den er hvid udenfor med grønne døre og grønne lister rundt om vinduerne. Men gamle kirkebøger viser, at den oprindeligt havde sorte tjærebeklædte vægge. Som andre gamle kirkelandsbyer har denne kirke en såkaldt 'kisteskrænt' ved kysten, som blev brugt til at læsse kister på både. Referencer Eksterne henvisninger og kilder Oyndarfjørður Kirke www.folkakirkjan.fo Oyndarfjarðar kirkja af Jóannes Dalsgaard
Norðskála kirkja

Norðskála kirkja er en kirke på Færøerne i bygden Norðskáli på Eysturoy. Den hører til Færøernes folkekirke. Kirken blev indviet d. 10. januar 1932. Kirken har 200 siddepladser, der kan udvides til 300. Da kirken blev bygget havde den et tårn ved vestenden. Den var opført i beton og stod i hvidtpudset murværk med rødt eternittag. Den havde 5 rundbuede vinduer på hver langside. Tårnet havde pyramidetag. I korgavlen var en rundbuet niche. Der var indgang til kirken i både nord og syd gennem tårnet. I 1977 blev kirken forlænget nordøst og tårnet fik tilbygninger på hver side, med tag der går skråt opad til lige under glamhullerne. På facaden af det nye tårn er der et rundbuet vindue på hver side af den store indgangsdør og to mindre over døren. Taget er nu sort og døre og vinduesrammer er grønne. I forkirken fører en vindeltrappe op til det hvidmalede pulpitur, hvor kirkens orgel står. Kirkens orgel er et I. Starup & Søn orgel fra 1969 med 4 stemmer. I østenden er der konfirmandstue og mødelokaler. Såvel de to gavle samt langsiderne er på væggene beklædt med træpaneler. Det hvide hvælv tøndehvælv sidder over smalle sidelofter. Ellen Hofman-Bang (1879-1971) har malet alterbilledet "Den fortabte Søn". Ved siden af alteret hænger to kors som fungerer som hylde for to trearmede lysestager, der tidlige stod på alteret. Døbefonten er en hvid ottekantet font af træ på en riflet søjle fra 1931, og er nærmest som en firkantet kasse, med tværgående brædder med mellemrum. Kirkeskibet er en model af en sluppen "Verdandi" som blev hængt op i forbindelse med kirkens 75 årsdag i 2007. Kirkens klokke bærer indskriften " I glædens tid – i sorgens stund – indbyder jeg alle til Herrens forsamling". Kirkens historie I foråret 1927 blev der valgt en byggekomité, og i 1929 sendte nogle indbyggere i Svínáir, Norðskáli og Oyri en anmodning til det færøske Lagting om støtte til at bygge en kirke. Den 23. februar 1930 blev det aftalt at udbyde arbejdet. Gravearbejdet blev aftalt at begynde straks. Støbearbejdet begyndte den 11. marts 1930. Byggearbejdet blev udført af Maskintømrerværket i Miðvágur. Kirken blev bygget på et tidspunkt, hvor der var debat om, hvorvidt kirkesproget skulle være dansk eller færøsk. Søndag den 18.10 1930 var der en folkeafstemning om, hvorvidt skrifterne under altertavlen og uden for skibet skulle være på færøsk eller dansk. Resultatet var, at 40 stemmer var for færøsk og 29 for dansk. Referencer Eksterne henvisninger www.folkakirkjan.fo Norðskáli Kirke
Hósvíkar kirkja

Hósvíkar kirkja er en kirke på Færøerne i Hósvík på Streymoy. Kirken hører til Færøernes folkekirke. Den er indviet d. 15. December 1929 af provst Jákup Dahl. 2016 blev kirken udbygget bl.a med et andet kor. Kirken har 150 siddepladser. Den er opført i hvidkalket beton og har gråt skifertag. I vest er der opført et lavt tårn med piller i de fire hjørner, der hver afsluttes med fire kugler på den flade afsats. De er ikke oprindelige. Kirkeskibet har fire vinduer i hver side, mens der er et i hver side i koret. I korgavlen er der et rundt vindue med sprosser i stjerneform over døren. I to hjørner i korgavlen står skråt udad som stræbepiller. Indgangen er i tårns vestende. Altertavlen er et maleri "Gethsemane", malet af Erik Jensen. Altersølvet er skænket af den tidligere præst Grøn. Kirken har to Kirkeskibe, begge slupper. Den ene er "Havgásin" lavet af Dánjal Hermansen. Den anden er "Nólsoynni" som kirken fik i 2010. Kirkeklokken fra 1927 blev støbt af De Smithe Støberier i Aalborg med indskriften: "Jeg kalder på gammel og på ung, mest dog på sjælen træt og tung, syg for den evige hvile". Senere er der kommet en ny klokke, med samme indskrift dog på færøsk. Den er støbt i Holland hos Eijsbouts. Eksterne henvisninger og kilder www.folkakirkjan.fo www.danske-kirker.dk
Svínoyar kirkja

Svínoyar kirkja er en kirke på Færøerne i bygden Svinoy på øen Svinoy. Kirken er hjemmehørende i Norðoya eystara prestagjald og Færøernes folkekirke. Kirken blev indviet den 20. juli 1979 og er opført i sten, mens korenden er tresidet. På vestenden af taget sidder en tagrytter med et højt gråt pyramidetag. Kirken har 5 vinduer samt indgangsdøren på sydsiden, og seks vinduer på nordsiden. Kirken har tøndehvælv. Altertavlen forestiller Jesus hos Martha og Maria, et kopi efter et billede af Carl Bloch, som hænger i Frederiksborg Slotskirke. Altersølvet stammer fra kirkens opførsel. Døbefonten er af sten og hugget af en lokal. I forkirken står en gammel gravsten, fundet under kirken. Under loftet hænger kirkeskibet, en model af en slup. Kirkens historie Under et kirkesyn i 1871 bemærkes der, at den daværende kirkes træværk er rådent: "Når manglerne er så væsentlige i hele kirken, bør den rives ned og en ny opføres". Fra 1877 til 1879 bliver den nye kirke opført. Den blev lavet af kilet sten, og blev både større, højere og bredere end de tidligere kirker på stedet. Arbejdet er udført af Johan A. Petersen fra Mikladalur. Referencer Eksterne henvisninger og kilder www.folkakirkjan.fo Svinoy Kirke
Hvannasunds kirkja

Hvannasunds kirkja er en færøsk kirke i Hvannasund på Viðoy. Kirken er hjemmehørende i Færøernes folkekirke. Kirken har hundrede faste pladser i skibet, foruden pladser i koret og på loftet. I 1933 blev arkitekt H. C. W. Tórgard, Tórshavn, bedt om at lave en tegning og omkostningsoverslag til en ny kirke i Hvannasund. Men proceduren skulle vise sig at være lang, så arbejdet med kirken begyndte først i 1948. Kirken blev indviet den 13. november 1949. Det var svært at få håndværkere til at påtage sig arbejdet. Arbejdet blev annonceret i aviserne, men der kom ingen tilbud. Til sidst byggede indbyggerne omkring sundet selv kirken. Den er bygget af beton og såvel på skibet og på tagrytterens pyramidetag er dækket med rødt blik. Indgangen til kirken er i vestenden, der vender ud mod sundet. Kirken har desuden seks vinduer på hver side. En tilbygning på kirkens korgavl, rummer centralvarmeanlægget. I kirkens første år var der over alteret ophængt et kors. Den blev den 12. september 1982 udskiftet med et broderet billede efter Leonardo da Vincis Den sidste nadver. Døbefonten er af træ med et messingfad. Kirkeklokken er støbt i 1949 på Jysk Jernstøberi i Brønderslev. Referencer Eksterne henvisninger og kilder www.folkakirkjan.fo
Sørvágs kirkja

Sørvágs kirkja er en kirke i bygden Sørvágur på øen Vágar på det vestlige Færøerne. Den er indviet den 24 oktober 1886. Kirken har 250 siddepladser. Selv om den ligner en af de typiske færøske trækirker, regnes den ikke for en af de gamle færøske trækirker. Det er ikke den første kirke bygden har haft. Den nuværende kirke afløste en tidligere, bygget i 1842, der blev ødelagt af en storm i januar 1882. Sørvágs kirkja er opført i sort malede planker over et hvid fundament i sten. Taget i af isopalplader, der er udført som skifer. Over vestenden er der opført en diagonalstillet hvidmalet tagrytter med hvidt pyramidetag. I kirken opbevares en fløjstang fra 1886, der allerede to år senere blev erstattet af den nuværende fra 1888. Der er en indgangsdør i nordsidens vestende samt i vestgavlen. På nordsiden sidder ni rundbuede vinduer mens sydsien har otte. Under alle vinduer er der skodder, der kan slås op. I vestgavlen er der to små vinduer over forkirken. Indvendig er kirken hvidmalet med blå stolestader. Tidligere har kirken haft blåt tøndehvælv, men det fremstår nu også i hvidt. Altertavlen forestiller en scene fra Mattæus 18, 1-14 om de små børn og Guds rige og er fra ca. 1880. På væggen til venstre for alteret hænger et gyldent kors, der tidlige hang over alteret. Det er lavet i Danmark og kom til bygden i 1843. Prædikestolen er ottekantet med aflange hvide og blå felter. Den står på et antal balustre fra den tidligere kirke. Over døren hænger et relief "Jesus velsigner småbørnene" Markus 10, 13-16. Døbefonten er lavet af træ og er sekskantetet i en lys blågrå farve med guldornament. I et sydvindue hænger en lille glasmosaik, forestillende Færøernes nationalfugl, tjaldur, på dansk strandskade. Kirkeskibet er en model af skonnerten "Sigrid" ophængt i 1975. Kirkeklokken er støbt i Hollland hos Ejsbouts og vejer 205 kg med et tværmål på 69,3 cm. Den aflæøste en ældre klokke fra 1909, støbt hos De Smitske støberier i Ålborg og har en vægt på 90 kg og et tværmål på 51,7 cm. Den bærer teksten: "Søger mens det endnu er tid til Herrens forsamling". Eksterne henvisninger og kilder www.folkakirkjan.fo danske-kirker.dk Sørvágs kirkja 1886-1986 Referencer
Miðvágs kirkja

Miðvágs kirkja er en kirke i bygden Miðvágur på øen Vágar på det vestlige Færøerne. Grundstenen til kirken blev lagt i 1948 og indviet den 28. marts 1952. Kirken har 400 siddepladser. Den afløste en tidligere kirke, hvis omrids kan ses på den nærliggende kirkegård. Den gamle kirke var opført i midten af 1830'erne. Den nuværende kirke er opført under ledelse af Heini Joensen fra Miðvágur som også har tegnet den. Den består af et hvidkalket skib, med et halvrundt sakristi, samt et tårn med spir i vest. Kirken har skifertag, mens spiret på tårnet er kobbertækket. På langsiderne er der syv rundbuede vinduer på hver side, mens der i det høje grå fundament er fem mindre vinduer på sydsiden. På vestsiden af tårnet sidder der over indgangsdøren fem små rundebuede vinduer (2+2+1) i en svag blænding. Nederst er tårnet, op til de nederste vinduer, mod nord/syd bredere. I kirkens sydvestlige hjørne er der opført en kanap med kobbertag, der fungerer som trapperum ned til kælderen. I forkirken står en montre med en model af en trawler "Nyggjaberg" som forliste 7 marts 1942. 21 liv gik tabt, heraf 16 mænd fra Midvágur. Kirken har tøndehvælv, der sidder på smalle sidelofter. Indvendigt er kirken hvidmalet, dog har stolestaderne en gråligere tone. Den gamle altertavle, "Korsfæstelsen" er en kopi efter Caracci lavet af Eleonor Lützow i 1842 hænger nu i kapellet i kælderen. Den nye altertavle viser også korsfæstelsen og er malet af Torbjørn Olsen og blev sat op i april år 2000. Lysestager og nogle møbler af træ er en gave fra England, der havde stærke relationer til Miðvagur under 2. verdenskrig på Færøerne. Prædikestolen er ottekantet, hvidmalet med panelfelter i mørkeblå med gyldne symboler. Døbefonten er fra den tidligere kirke, og bærer et tysk fad. Kirkeklokken er fra den gamle kirke er uden årstal og har indskriften: "Jeg synger Guds pris og trøster menneskebørnene". Den er støbt i København hos B. Løw & Søn og har et tværmål på 50,5 cm. En ny klokke fra 2006, er støbt i Norge hos Olsen-Nauen Klokkestøperi. Den vejer 400 kg. Eksterne henvisninger og kilder www.danske-kirker.dk www.folkakirkjan.fo Referencer
Fuglafjarðar kirkja

Fuglafjarðar kirkja er en kirke på Færøerne fra 1984 i Fuglafjørður på Eysturoy. Den tilhører Færøernes folkekirke Kirken er tegnet af Holger Jensen og opført i hvide sten med sort eternittag. Den er opført med lave vægge og høj rejsning. Ud mod fjorden er tre store vinduer adskilt af fire piller, der kan minde om stræbepiller. Mod nord er en lav bygning som sideskib. Gavlene går begge udad i en svag spids. Øverst i vestgavlen sidder et vindue med et sortmalet gitter i rombeform (stående på spidsen). Denne går igen i tårnet, der er opført lidt nordvest for kirkebygningen. Indvendig er kirkerummet åbent op til taget. Over alteret, som er af sorte sten, hænger et stort kors og på alteret står et kors af Bent Exner. Altertavlen fra den gamle kirke forstiller "Jesus i Betania" og er en kopi efter Bernhard Plockhorst. Det hænger nu andetsteds i kirken. Stolene står i lakeret lyst træ. Kirken har tre kirkeskibe. I forkirken står "Pilot" i en montre mens sluppen "Norðlýsið" og "Rødefjord" hænger under loftet i kirken. Prædikestolen har et femkantet understel, overdelen er tresidet. Døbefonten er af sort sten. En ældre kirkeklokke, støbt af Brødrene Løw & Søn i København i 1858, bruges ikke længere. Den nyere klokke er fra 1946, støbt til den gamle kirke af Jysk Jernstøberi i Brønderslev i 1946, med teksten: "Kom til mig". Historie Den tidligere kirke som stod på samme sted, blev bygget engang i 1930'erne. Her lå tidligere en lille stenkirke opført 1871. Den var hvidkalket og havde fra begyndelsen græstag, der dog senere blev erstattet med malet bølgeblik. Da kirken blev istandsat i 1945 blev der opført et lille tårn i vestenden. Referencer Eksterne henvisninger Fuglafjarðar kirkja www.folkakirkjan.fo
Nólsoyar kirkja

Nólsoyer kirkja er en kirke på Færøerne i bygden Nólsoy på øen Nólsoy. Kirken blev er bygget i 1863 og er opført af sten, beklædt med lodrette brædder med skifertag. Fundamentet er sten. Den er hvidmalet og har en tagrytter i vestenden, med pyramidespir. Øverst på spiret er der anbragt en vindfløj med 1863. Vindskeder, vinduer på sydsiden og 6 på nordsiden) er grønmalede. I gavlen og først på nordsiden er døre. Over indgangsdøren hænger et gipsrelief: Jesus velsigner børnene. Kirkerummet er dækket af et fladt tøndehvælv. Altertavlen er en kopi efter A. Dorph: " Jesus hos Martha og Maria" malet af Chr. Holm-Isaksen. Krucifikset er en kopi af det i Viðareiðis kirkja udført af Poul Joensen. Døbefonten er tikantet og af træ. Resten af inventaret er stort set fra kirkens opførelse. Kirkens historie Kirken, der står på Kirkjutangur, blev bygget i 1863. I 1863 lavede Niels Lassen Arge, søn af Andras á Argir, overdækningen af den nye kirke. Den ældste bror, Mortan Andrasson, stod for byggeriet. Niels laver alt jernarbejdet selv. Der er ingen dokumenteret tegning af kirken. Dokumenter viser, at amtmand Peter Holten, lod provst Andreas Djurhuus bestemme, hvordan kirken skulle se ud indvendigt. Arbejdet tager 78 dage, og da kirken endelig er færdig, indvier Andreas Djurhuus kirken den 2. august 1863. Eksterne henvisninger og kilder Nólsoyer kirkja www.folkakirkjan.fo
Rituvíkar kirkja

Rituvíkar kirkja er en kirke på Færøerne fra 1955 i Rituvík på Eysturoy. Den tilhører Færøernes folkekirke. Kirken har 300 siddepladser. Rituvík Kirkja hører under Glyvrar kirkesogn. Kirken er hvidmalet med rødt træværk. Kortilbygningen er bredere og lavere end skibet og over vestenden er der opført en retvendt tagrytter med pyramidetag. Indvendigt er kirken malet i en lys brun farve, med hvidt halvtøndehvælv. Stolestaderne har et blåmalet rundt felt med en gylden stjerne. Altertavlen "Forklarelsen på bjerget" er et maleri af Sigmund Petersen, Tvøroyri, en gave fra bygdens kvinder. Prædikestolen er ottekantet, på en smallere fod, ligesom døbefonten. Altersølvet er er en gave fra præsten Fibiger-Jensen. Lysestager og lysekroner er skænket til kirken af folk med tilknytning til søfarten. Kirkens ene kirkeklokke er købt af Torvaldi Hjelm fra Vágur og stammer fra en portugisisk skonnert "Florentine", der strandede ved Grønland i 1947. Da kirken fyldte 40 år i 1995 fik den en ny klokke. Den er støbt i Tønsberg i Norge og vejer 280 kg og har en diameter på 79 cm. Kirkeskibet er en model af sluppen "William Martin". Orgelet er et Verland Johansen (fo) pibeorgel fra 1983 med 15 stemmer. Historie I begyndelsen af 1950'erne nedsatte indbyggerne i Rituvík et kirkeudvalg, hvis formål var at få bygget en kirke i bygden. Arkitekten H.C.W. Tórgarð tegnede kirken. Rengøring, undergrund og vej til kirken er udført i fællesskab og ulønnet af folket i Rituvík. Jógvan Lamhauge stod for byggeriet. Grundstenen til kirken blev nedlagt den 1. maj 1953. Den 18. december 1955 blev kirken indviet. Referencer Eksterne henvisninger og kilder Rituvík Kirke www.folkakirkjan.fo
Hattarvíkar kirkja

Hattarvíkar kirkja er en kirke på Færøerne i bygden Hattarvík på øen Fugloy. Den tilhører Fólkakirkjan í Føroyum. Den tidligere kirke fra 1833 stod uppi í Húsi mellem ind og udmarken. Den hvide stenkirke blev opført i 1899 ved bygmester P. C. Johannesen fra Tórshavn. Tidligere havde kirken grønt bliktag men nu er taget rødt ligesom fundamentet. Over vesten er der rejst en firkantet tagrytter med et firsidet spir mellem spidsgavle. Over døren i vestgavlen sidder to mindre vinduer. Indgangen er i den vestlige ende af sydsiden, hvor der også er fire spidsbuede vinduer. På nordsiden er der ligeledes fire vinduer. Indvendig er kirken malet hvid mens hvælvet og stolestaderne er malet lyseblå. Tidligere var der et hvidt krucifiks i en skabsligende ramme, med teksterne "Herre hjælp mig" (Matt 15,25) på venstre låge og "det er fuldbragt" (Johannes 19,30) på højre. Det hænger i dag til højre under pulpituret. Altertavlen fra 1999 består af 3 gange 4 billeder samt to aflange i siderne malet grafiske kobbertryk af Oggi Lamhauge,. I alle tre midtergrupper er der linjer med kugleformede spidser. Disse linjer afbilleder alt, som lever: træ med kroner, blomster med knopper, levende celler og til sidst mennesker med hoved. Kunstværket påpeger den uendelige cyklus her på jorden og Guds tidslinje med afmålt tid til hvert enkelt individ." Over altetavlen hænger et trækors. Kirkeklokken er fra 1978 støbt i Holland hos Eijsbouts. Den afløste en tidligere skibsklokke. Eksterne henvisninger og kilder www.folkakirkjan.fo www.danske-kirker.dk